ลุ้น GLOBAL เสิร์ฟกำไรไตรมาส 3/61 โตสนั่น ฟาก โบรกฯอัพเป้าใหม่ 22 บ.
ลุ้น GLOBAL เสิร์ฟกำไรไตรมาส 3/61 โตสนั่น ฟาก โบรกฯอัพเป้าใหม่ 22 บ.
31 ต.ค. 2561

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์หุ้น บริษัท สยามโกลบอลเฮ้าส์ จำกัด (มหาชน) หรือ GLOBAL หลังมีการคาดการณ์ว่า GLOBAL จะประกาศผลการดำเนินงานประจำไตรมาส 3/61 ในวันนี้ (31 ต.ค.) ซึ่งมีแนวโน้มว่าจะมีกำไรเติบโตขึ้นจากปีก่อนค่อนข้างมาก
โดยพบว่า นักวิเคราะห์ บล.ฟินันเซีย ไซรัส ระบุในบทวิเคราะห์ แนะนำ “ถือ” หุ้น GLOBAL ให้ราคาเป้าหมาย 22 บาท/หุ้น โดยแนวโน้มกำไรสุทธิไตรมาส 3/61 น่าจะอ่อนตัวลงเมื่อเทียบจากไตรมาสก่อนตามปัจจัยฤดูกาล แต่คาดโตสูงเมื่อเทียบจากปีก่อน จากคาด SSSG ที่อาจสูงระดับ 10% เมื่อเทียบจากปีก่อน เนื่องจากฐานที่ต่ำในปีก่อน และยังได้อานิสงส์จากราคาเหล็กที่ปรับขึ้น
ทั้งนี้หากกำไรสุทธิไตรมาส 3/61 เป็นไปตามคาด บริษัทจะมีกำไรสุทธิ 9 เดือนแรก อยู่ที่ 1,619 ล้านบาท (โต 28.5% เมื่อเทียบจากปีก่อน) คิดเป็นสัดส่วน 77% ของประมาณการทั้งปี
นอกจากนี้ยังคาดกำไรสุทธิปี 2561-2562 เติบโต 30.5% เมื่อเทียบจากปีก่อน และ 18.1% เมื่อเทียบจากปีก่อน ตามลำดับ และปรับใช้ราคาเป้าหมายปี 2562 เท่ากับ 22 บาท (DCF) ราคาหุ้นปรับขึ้นมาค่อนข้างมาก และราคาปัจจุบันคิดเป็น Forward PE ปี 2561-2562 ที่ 38.7 เท่า และ 32.8 เท่า ตามลำดับ และคิดเป็น PEG สูงถึง 2 เท่า มากกว่าค่าเฉลี่ยของกลุ่มที่ 1.4 – 1.6 เท่า
ด้าน นักวิเคราะห์ บล.กสิกรไทย ระบุในบทวิเคราะห์ แนะนำ “ถือ” หุ้น GLOBAL ให้ราคาเป้าหมาย 20 บาท/หุ้น โดยปรับเพิ่มประมาณการกำไรสุทธิปี 2561-2563 ขึ้นหนุนจากอัตราเติบโตเฉลี่ยของยอดขายสาขาเดิม (SSSG) ที่คาดสูงขึ้นในปี 2561-2563 และรายได้จากศูนย์กระจายสินค้าแห่งใหม่ที่มากขึ้น
ขณะนี้ซื้อขายด้วย EPS ปี 2561 ที่ 40.3 เท่า และ EPS ปี 2562 ที่ 36.6 เท่า หรือ 1.0SD มากกว่า forward PER เฉลี่ย ซึ่งมองว่าค่อนข้างแพง อย่างไรก็ตาม คาดว่ากำไรสุทธิไตรมาส 3/61 จะขยายตัวขึ้นแข็งแกร่งเมื่อเทียบจากปีก่อน หนุนจาก SSSG ที่สูงแต่อ่อนตัวลงเมื่อเทียบจากไตรมาสก่อน จากผลกระทบตามฤดูกาล
ส่วน นักวิเคราะห์ บล.เมย์แบงก์ กิมเอ็ง (ประเทศไทย) ระบุในบทวิเคราะห์ แนะนำ “ซื้อ” หุ้น GLOBAL ให้ราคาเป้าหมาย 21.20 บาท/หุ้น และปรับประมาณการกำไรขึ้นสะท้อน SSSG ดีกว่าที่คาด โดยประเมินว่ากำไรสุทธิไตรมาส 3/61 จะเติบโตแข็งแกร่ง 30% เมื่อเทียบจากปีก่อน เนื่องจากการขยายสาขา และ SSSG อยู่ที่ระดับสูงประมาณ +10% แนวโน้มผลประกอบการยังเติบโตดีต่อเนื่องโดยเปิดสาขาใหม่ 7-8 สาขาต่อปี และเพิ่มสัดส่วนสินค้า House brand การปรับประมาณการ และ Rollover ราคาเป้าหมายไปเป็นปีหน้า
ทั้งนี้ปรับประมาณการกำไรปีนี้และปีหน้าเพิ่มขึ้น 6% และ 4% ตามลำดับ สะท้อนถึงยอดขายสูงกว่าที่คาดการณ์ เป็นผลมาจาก SSSG ที่คาดจะฟื้นตัวจาก -6.2% ในปี 2560 มาเป็น +7% ในปีนี้ ซึ่งนับเป็น SSSG เป็นบวกครั้งแรกในรอบ 5 ปี ประกอบกับ GLOBAL มีการขยายสาขาต่อเนื่องปีละ 7-8 สาขา ขณะที่การเปิดศูนย์กระจายสินค้า (Automated DC) ตั้งแต่ไตรมาส 4/60 ช่วยเพิ่มประสิทธิภาพการดำเนินงาน